འབྱུང་བ་ཞེས་པ་ནི་ས་ཆུ་མེ་རླུང་ནམ་མཁའ་ལྔ་སྟེ་འདུས་བྱས་ཀྱི་ཆོས་ཐམས་ཅད་ཐོག་མར་སྐྱེ།བར་དུ་གནས།མཐའ་མར་འཇིག་པར་བྱེད་པའི་དངོས་པོ་ཐམས་ཅད་འཕེལ་འགྲིབ་བྱེད་པའི་རྒྱུའི་གཙོ་བོ་མིག་གི་སྤྱོད་ཡུལ་ལས་བརྒལ་བ་ཕྱི་སྣོད་ཀྱི་འཇིག་རྟེན་གྱི་དངོས་པོ་ཐམས་ཅད་དང་ནང་བཅུད་ཀྱི་སེམས་ཅན་གྱིས་བསྡུས་པའི་ལུས་ཁམས་ཀྱི་ཕུང་པོ་རྣམས་གྲུབ་པར་བྱེད་པའི་རྫས་ཤིན་ཏུ་ནས་ཕྲ་བ་དེ་བརྗོད་ཅིང་དེའང་གཟུགས་ཀྱི་ཆུང་མཐའ་རྡུལ་ཕྲ་རབ་དེ་ཉིད་ལ་ཟེར་བ་ཡིན།རྒྱ་ནག་གི་ཀོང་ཙེ་འཕྲུལ་གྱི་རྒྱལ་པོའི་དག་པ་གསེར་གྱི་མདོ་ཐིག་ལས།དང་པོ་སྲིད་ནས་རབ་དུ་ཆགས།།ཐ་མ་འཇིག་ཀྱང་འབྱུང་བས་འཇིག།འབྱུང་བ་བྱ་བའི་དབང་པོ་ཆེ།འགྲོ་བ་རིགས་དྲུགས་སེམས་ཅན་གྱི།རྐྱེན་དང་རྒྱུ་དང་ས་བོན་རྣམས།ཞེས་དང་།སྟག་ཚང་ལོ་ཙྭ་བས།སྣོད་བཅུད་བརྟན་གཡོའི་དངོས་པོ་ཀུན།ས་ཆུ་མེ་རླུང་ནམ་མཁའ་བཅས།།འདི་དག་ལ་བརྟེན་འབྱུང་བའི་ཕྱིར།འབྱུང་བ་ཞེས་སུ་བཤད་པ་ཡིན།།ཞེས་གསུངས་པ་ལྟར་རོ།།